b'\n_START_ARTICLE_\nMichel Corrette\n_START_SECTION_\nBiografia\n_START_PARAGRAPH_\nMichel Corrette abandon\xc3\xa0 Rouen en 1720 per prosseguir una formaci\xc3\xb3 que, sens dubte, havia comen\xc3\xa7at el seu pare, Gaspard Corrette. En 1726, es present\xc3\xa0 al concurs per la pla\xc3\xa7a d\'organista de l\'esgl\xc3\xa9sia de la Madeleine de la Cit\xc3\xa9, pla\xc3\xa7a que no aconsegu\xc3\xad. Aleshores es va dedicar a guanyar-se la vida com a professor de m\xc3\xbasica i public\xc3\xa0, des de 1727, els seus primers repertoris de sonates (flauta, viol\xc3\xad, instruments de metall i tamb\xc3\xa9 per a musetta o viola de roda que s\'havien posat de moda). En 1728 \xc3\xa9s un dels primers m\xc3\xbasics francesos a editar concert segons el model de ritornello de Vivaldi._NEWLINE_El 8 de gener de 1733 es casa amb Marie-Catherine Morize de qui tindr\xc3\xa0 dos fills. Acabava de ser contractat com a director d\'orquestra en les fires parisenques de Sant-Laurent (a la tardor) i de Sant-Germain (de primers de febrer fins a  Rams) on els teatres que entretenien el p\xc3\xbablic havien pres el nom d\'"\xc3\xb2pera c\xc3\xb2mica". Corrette hi crea els seus famosos concerts c\xc3\xb2mics: compostos sobre temes populars, servien de divertimentos ballats entre les obres de teatre, sovint d\'un sol acte. La s\xc3\xa8rie dels 25 concerts c\xc3\xb2mics la continu\xc3\xa0 fins al 1773._NEWLINE_Esdevingut organista de Santa-Maria del Temple, en 1737 public\xc3\xa0 el seu Primer Llibre d\'Orgue, que hi ser\xc3\xa0 seguit l\'any 1750 i el 1756 per un Segon i un Tercer Llibres. Estava al servei dels priors del Temple, provinents de la fam\xc3\xadlia reial\xc2\xa0: successivament el cavaller d\'Orl\xc3\xa9ans, el pr\xc3\xadncep de Conti (prior de 1749 fins a la seva mort l\'any 1776) i el duc d\xe2\x80\x99Angulema._NEWLINE_La p\xc3\xa0gina de t\xc3\xadtol del seu Primer Llibre de Nadales (1741) el presenta com a organista de la Resid\xc3\xa8ncia dels Jesu\xc3\xaftes, \xc3\xa9s a dir, l\'esgl\xc3\xa9sia aleshores anomenada de Sant-Llu\xc3\xads-dels-Jesu\xc3\xaftes, on la m\xc3\xbasica era molt apreciada. El m\xc3\xbasic abandonar\xc3\xa0 aquesta tribuna l\'any 1762, en el moment de l\'expulsi\xc3\xb3 de la Companyia. Michel Corrette fou un dels organistes parisencs m\xc3\xa9s coneguts al Par\xc3\xads de l\'\xc3\xa8poca: mantingu\xc3\xa9 la pla\xc3\xa7a al Temple de Par\xc3\xads fins que l\'esgl\xc3\xa9sia fou desafectada per la Revoluci\xc3\xb3 francesa. Corrette va publicar l\'\xc3\xbaltim llibre d\'orgue de l\'Antic R\xc3\xa8gim: les Peces per a orgue en un g\xc3\xa8nere nou (1787)._NEWLINE_Corrette, a m\xc3\xa9s d\'aquestes funcions oficials d\'organista, fou tamb\xc3\xa9 un compositor fecund i el conjunt de la seva obra permet comprendre la pr\xc3\xa0ctica musical i l\'evoluci\xc3\xb3 del gust a Par\xc3\xads en la seva \xc3\xa8poca. Si es pren l\'exemple de les seves obres per a clavec\xc3\xad, es veu que el seu Primer Llibre (1734) encara \xc3\xa9s proper a Couperin (seq\xc3\xbc\xc3\xa8ncies de danses amb els seus t\xc3\xadtols), per\xc3\xb2 els vuit llibres seg\xc3\xbcents, titulats Les Diversions del Parn\xc3\xa0s (de 1749 a 1772) mostren una progressi\xc3\xb3 que comen\xc3\xa7a per un m\xc3\xa8tode per a principiants (Llibre I), passant a orientar-se cap a variacions dels temes de concerts c\xc3\xb2mics (Llibre II), despr\xc3\xa9s cap a transcripcions de tonades c\xc3\xa8lebres (Llibres III, IV, VI), i finalment transcripcions de marxes militars i romances de moda (Llibre VIII). Els llibres V i VII es van perdre. A tot aix\xc3\xb2 cal afegir-hi diverses sonates per a clavec\xc3\xad amb acompanyament de viol\xc3\xad (1742) i els Divertimentos per a clavec\xc3\xad o pianoforte (1779)._NEWLINE_Corrette tamb\xc3\xa9 va ser un gran pedagog, com en testifiquen els seus m\xc3\xa8todes instrumentals. Sols cal veure\'n la llista per comprendre que, a la manera dels enciclopedistes, volia codificar i divulgar el conjunt de les pr\xc3\xa0ctiques musicals del seu temps. Els seus llibres d\'acompanyament (El Mestre de clavec\xc3\xad, 1753 i Els Prototips, 1754) tingueren un enorme \xc3\xa8xit, si s\'ha de jutjar pel gran nombre d\'exemplars que se\'n troben en les grans biblioteques._NEWLINE_Corrette organitzava a casa seva, a partir de 1748, concerts setmanals on actuava amb els seus deixebles i alguns m\xc3\xbasics aficionats. Aix\xc3\xb2 li permetia vendre partitures i difondre la m\xc3\xbasica italiana, de la qual era un fervent defensor._NEWLINE_Corrette havia obtingut privilegis per editar tant les seves pr\xc3\xb2pies obres com la de m\xc3\xbasics de la seva elecci\xc3\xb3, en particular dels mestres italians. \xc3\x89s en el marc d\'aquests concerts privats que feia interpretar els seus Concerts per a orgue o clavec\xc3\xad (dels primers concerts per a teclat a Fran\xc3\xa7a, en 1756) i les seves nombroses sonates i concerts per a tota mena d\'instruments, inclosa la viola d\'Orfeu, instrument que ell invent\xc3\xa0 per utilitzar violes de gamba fora d\'\xc3\xbas, muntant-les amb cordes met\xc3\xa0l\xc2\xb7liques! (1773)._NEWLINE_La seva m\xc3\xbasica religiosa (motets, misses, salms) ha desaparegut gaireb\xc3\xa9 del tot, llevat del Salm Laudate Dominum, arreglat en la Primavera de Vivaldi (1765), les III Lli\xc3\xa7ons de Tenebres (1784) i les Quatre misses a dues veus iguals (1788) que foren editades en vida seva._NEWLINE_Ja gran, Corrette continu\xc3\xa0 a interessar-se pels esdeveniments que capgiraven el seu pa\xc3\xads i public\xc3\xa0 obres revolucion\xc3\xa0ries que, malauradament, s\'han perdut. Mor\xc3\xad als 87 anys, el 21 de gener de 1795.'